Az állampolgári jogok országgyűlési biztosának
Jelentése
az OBH 4896/2003. számú ügyben

Előadó: dr. Várady Eszter
Az eljárás megindulása
A panaszos beadványában a Fejér Megyei Ügyvédi Kamara eljárását kifogásolta. A vizsgálat az Alkotmányban deklarált demokratikus jogállamiság elvéből fakadó tisztességes eljáráshoz való jog, valamint a panaszhoz való jog sérelmének gyanúja miatt indult.
Eljárásom során tájékoztatást kértem a panasszal érintett hatóságtól, a Fejér Megyei Ügyvédi Kamarától.

A megállapított tényállás 
A panaszos beadványában azt sérelmezte, hogy a 2002. október 3-án feladott panaszlevelét - a feladás időpontját a mellékletként csatolt postai feladóvevény is igazolja - az érintett kamara válasz nélkül hagyta. 2003. év folyamán ismételten eredménytelenül fordult a kamarához a válasz ügyében.
Megkeresésemre a kamara elnöke arról tájékoztatott, hogy a határozat kézbesítése adminisztrációs hiba folytán elmaradt, azonban annak megküldését – a mellékelt másolat tanúsága szerint – pótolták azzal, hogy az esetlegesen fellebbezést előterjeszteni kívánó panaszos mindezt a csatolt levél kézhezvételétől számított 15 napon belül teheti meg.

Az ügy jogszabályi háttere
Az állampolgári jogok országgyűlési biztosáról szóló 1993. évi LIX. törvény
18. § (2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg, ha ez nem lehetséges róluk másolat készítését kérheti.
Az ügyvédekről szóló 1998. évi XI. törvény
A kamara elnökének intézkedései
47. § (1) A kamara elnöke az előzetes vizsgálat után a következő határozatot hozza, illetve intézkedést teszi: a) megszünteti az előzetes vizsgálatot, b) az előzetes vizsgálat megszüntetése mellett kisebb súlyú fegyelmi vétség esetén írásban figyelmeztetést alkalmaz, c) elrendeli a fegyelmi eljárást. (2) Az (1) bekezdésben foglalt határozatról, illetve intézkedésről az eljárás alá vont ügyvédet és a panasz előterjesztőjét értesíteni kell.(3) Az (1) bekezdés a) és b) pontjában foglalt határozat ellen a panasz előterjesztője a Magyar Ügyvédi Kamara elnökségéhez fellebbezhet. A Magyar Ügyvédi Kamara elnöksége a fellebbezést elutasítja, vagy a határozatot hatályon kívül helyezi, és a kamara elnökét új eljárásra utasítja.

Az érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.
64. § A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé.

A vizsgálat megállapításai
Vizsgálatom során megállapítottam, hogy a Fejér Megyei Ügyvédi Kamara a fenti eljárással a jogállamiságból eredő tisztességes eljáráshoz való alkotmányos joggal, valamint a panaszhoz való alkotmányos joggal összefüggésben visszásságot okozott, azonban ezt a konkrét esetben orvosolta.

Kezdeményezés
A hasonló jellegű visszásságok jövőbeni megakadályozása érdekében, az állampolgári jogok országgyűlési biztosáról szóló 1993. évi LIX. törvény (Obtv.) 21. § (1) bekezdése alapján felkérem a Fejér Megyei Ügyvédi Kamara elnökét  intézkedjenek az iránt, hogy munkatársaik az eljárási jogszabályokat és a bennük testet öltő garanciákat maradéktalanul betartsák.

Budapest, 2004. augusztus 6.

Lenkovics Barnabás sk.